Paschalis sanctæ Romanæ sedis pontifex, notum fieri volumus omnibus vobis, qui ad hanc dedicationem convenistis et futuris in perpetuum generationibus, decretum hic publice factum, quoniam ego apostolica authoritate præcipio et bannito, quatenus intra ambitum terminorum qui hic inferius subscripti sunt, nemo alicui eunti sive redeunti suisque rebus violentiam qualibet occasione inferre præsumat, sed cum universis quæ secum tulerit sit securus. Sunt autem termini isti: ab illo loco Ligeris, ubi sunt rametæ Hugonis de Troncengiis, per medium vallis, usque ad boscum, qui dicitur Brollium et ab ipso Brollio, per eamdem vallem, usque ad Petratas et callem Canvoti, atque ab hac calle usque in rivum Casuti, ac sicut idem rivus cursu tenditur et pervenit in Masotum, et sicut Masotum vadit in Ligerim usque ad molendinos Bertranni qui sunt in alia ripa Ligeris, et inde usque ad fontem Arlanni per mediam ipsam vallem ante Brollium sanctæ Mariæ, a quo fonte per vallem Arlanni usque in Bor, atque ab ipso Bor usque ad crucem sancti Leodegarii, et inde usque in Ligerim, ubi sunt supradictæ rametæ Hugonis. Igitur sicut superius dictum est, volo, jubeo, atque authoritate sancti Petri in perpetuum tenendum esse decerno, quatenus in tota terra quæ infra terminos ipsos subjacet, vir omnis aut mulier, sive ierint, sive redierint, cunctæque res illorum, pacem habeant et a nullo hominum molestiam patiantur. Quod si quis hujus præcepti nostri contemptor existens, quæ constituo servare noluerit, si ad emendationem venire, quod absit, contempserit, non solum ego illum excommunico, sed etiam cæteros omnes qui terras auferunt vel ablatas retinent, consentaneos et coadjutores eorum, nisi resipuerint, et rectum pro illata injuria non fecerint. Qui si hoc facere noluerint, archiepiscopis Bituricensi et Senonensi, necnon et Autissiodorensi episcopo, ad cujus diœcesim locus ipse pertinet præcipio, et cæteris nihilominus episcopis ut, ex beati Petri et nostra authoritate eos excommunicent, et districte in eos omnimodis agant cuncti etiam ad quorum aures clamor inde pervenerit. Ego, Paschalis, catholicæ ecclesiæ episcopus. Datum apud monasterium Dolense per manum Equitii, agentis vices Cancellarii, XVIIº Kal. aprilis. Indictione XV. Incarnationis Dominicæ anno M. C. VI. Pontificatus autem domini Paschalis secundi papæ, VIII.